হাত মেলানোর এই ছবি টুইট করেন গম্ভীর।
মহেন্দ্র সিংহ ধোনির সঙ্গে তাঁর কোনও সংঘাত নেই। টুইট করে জানিয়ে দিলেন গৌতম গম্ভীর। বিজয় হাজারে ট্রফির কোয়ার্টার ফাইনালে ধোনির সঙ্গে গম্ভীর হাত মেলাননি বলে সংবাদমাধ্যমে দাবি করা হয়েছিল। সেই করমর্দনের ছবি টুইট করে গম্ভীর লিখেছেন, ‘সংঘাতের খবর মিথ্যা’।
দিল্লির নেতৃত্বে গম্ভীর
মুস্তাক আলি টি-টোয়েন্টি টুর্নামেন্টে দিল্লির অধিনায়ক বাছা হল গৌতম গম্ভীরকে। টুর্নামেন্ট শুরু হচ্ছে ২ জানুয়ারি। চলবে ১০ জানুয়ারি পর্যন্ত। গম্ভীর ছাড়াও দিল্লি দলে থাকবেন ইশান্ত শর্মা, শিখর ধাওয়ানের মতো তারকারা।
শ্রীলঙ্কার অধিনায়ক চান্ডিমল
নিউজিল্যান্ডের বিরুদ্ধে টি-টোয়েন্টি বিশ্বকাপে শ্রীলঙ্কার অধিনায়ক ঘোষণা করা হল দীনেশ চান্ডিমল-কে। শ্রীলঙ্কার টি-টোয়েন্টি অধিনায়ক লাসিথ মালিঙ্গা চোটের কারণে দল থেকে ছিটকে গিয়েছেন।
চেতনের সহযোগিতার আশ্বাস
দিল্লি জেলা ক্রিকেট সংস্থা (ডিডিসিএ)-এর দুর্নীতি সংক্রান্ত অভিযোগ নিয়ে দিল্লি সরকারের তদন্তে পূর্ণ সহযোগিতার আশ্বাস দিলেন সংস্থার ভাইস প্রেসিডেন্ট চেতন চৌহান।
এলেন রাজু, ফিরলেন বলবন্ত
আইএসএল খেলার পর মোহনবাগানের অনুশীলনে যোগ দিলেন বলবন্ত সিংহ, লেনি রদরিগেজ এবং রাজু গায়কোয়াড়। প্র্যাক্টিসের পর সবুজ-মেরুন কোচ সঞ্জয় সেন বলেছেন, ‘‘ওদের খেলায় এখনও ক্লান্তির ছাপ রয়ে গিয়েছে।’’ রাজু নতুন মরসুমে ইস্টবেঙ্গল থেকে মোহনবাগানে যোগ দিয়েছেন।
কুস্তিতে সোনা বজরঙ্গ, ঋতুর
নয়াদিল্লিতে জাতীয় কুস্তি চ্যাম্পিয়নশিপে পুরুষদের ৬৫ কেজি বিভােগ সোনা জিতলেন বজরঙ্গ পুনিয়া। মহিলা ৪৮ কেজি বিভাগে সোনা ঋতু ফোগত-এর।
দাবায় প্রান্তিকের খেতাব
কাতার মাস্টার্সে বেলা কোতেনাশ্বিলি-কে হারিয়ে ইন্টারন্যাশানল মাস্টার হলেন বাংলার দাবাড়ু প্রান্তিক রায়। তাঁর এলো রেটিং ২৪০০ ছাপিয়ে গেল।
সহ-অধিনায়ক জীভ
ইউরোএশিয়া গল‌্ফ টুর্নামেন্টে এশিয়াসহ গোটা দলের সহ-অধিনায়ক হলেন জীভ মিলখা সিংহ। ১৫ জানুয়ারি থেকে হায়দরাবাদে শুরু হচ্ছে এই টুর্নামেন্ট।